text: Mand fra Fredericia har været forsvundet i 3 uger
  04 februar 2017 kl. 17.45
  En privat eftersøgning i dag gav ingen nye spor af den forsvundne 28-årige mand.
  Den 28-årige Michal Piotr Sech, der er bosat i Fredericia, har nu været forsvundet siden natten mellem den 14. og den 15. januar, hvor han forsvandt under en bytur.
  I dag var broderen til den forsvundne mand ude at lede efter Michal Piotr Sech, men desværre uden resultat. Det skriver Fredericia Dagblad i dag.
  Den 28-årige mand er med sikkerhed set natten til søndag den 15. januar omkring  kl. 02.30 på hjørnet af Prinsessegade og Sjællandsgade.
  Michal Piotr Sech arbejdede på et værksted i Fredericia og flere andre polakker, der er bosat i Fredericia, var i dag med til at lede efter den forsvundne kollega.
  
  